Il-Baġit għas-sena d-dieħla jaċċerta li Malta ssaħħaħ il-qasam abjentali tagħha b'diversi miżuri, skemi u proġetti – fosthom fejn jidħol it-tħaddir ta' diversi postijiet, it-trasport sostennibli u anke l-immaniġjar tal-iskart. Qal dan il-Ministru għall-Ambjent Aaron Farrugia f'konferenza tal-Aħbarijiet fil-foss tal-Imdina spjega kif pajjiżna se jkollu pjan ġdid għall-immaniġġjar tal-iskart sal-aħħar ta' din is-sena, u għall-ewwel darba se nindirizzaw is-separazzjoni tal-iskart mis-settur kummerċjali. Il-Ministru Farrugia, "Għall-ewwel darba se jkollna din l-istrateġija illi tmiss ukoll mal-iskart kummerċjali, iġifieri sal-lum il-familji jisseparaw (l-iskart) issa jmiss ukoll li nħarsu lejn l-iskart kummerċjali biex b'hekk fost ħames setturi oħra nkunu nistgħu nilħqu l-miri illi pajjiżna għandu quddiemu issa u fiż-żmien li ġej." Farrugia spjega li tħabbar investiment ta' mitejn u għoxrin miljun ewro mill-Fond għar-Reżiljenza u Rkupru li ammont sostanzjali minnhom se jkun iddedikat għal tranżizzjoni ħadra. Tenna li s-sena d-dieħla wkoll se tibda l-iskema tar-ritorn tal-kontenituri vojta tax-xorb u għamel referenza għat-twaqqif tal-importazzjoni ta' prodotti magħmulin minn Single-Use Plastics mill-ewwel ta' Jannar tas-sena d-dieħla. Is-sena ta' wara, fl-2022, se jkun qiegħed jieqaf il-bejgħ ta' dawn l-istess prodotti. Il-Ministru Farrugia semma l-investiment ta' diversi miljun sabiex jitħaddru aktar żoni pubbliċi u privati. "Proġetti ta' tħaddir fil-postijiet fejn ngħixu u fejn naħdmu u qed naraw ukoll vertical green walls fil-pajjiż, erbgħa. Qed naraw ukoll skema ġdida ta' faċċati ħodor, iġifieri l-familji jkollhom iċ-ċans illi l-faċċata ta' darhom titħaddar b'mod professjonali, imma qed naraw ukoll diversi proġetti illi jkomplu jaraw iż-żoni rurali tagħna jiħdaru, iġifieri afforestazzjoni mhux biss fil-postijiet pubbliċi imma wkoll se nniedu skema fejn anke postijiet privati jista' jkollhom afforestazzjoni wkoll." Sostna l-Ministru Farrugia. Fost il-miżuri li ġew imħabbra fil-baġit hemm dawk li jitrattaw il-ġlieda kontra t-tibdil fil-klima, problema li laqtet lill-erba' kontinenti tad-dinja. Għal dan, pajjiżna fassal pjan biex innaqqsu l-emmissjonijiet għal arja aħjar. Intant, skemi eżistenti bħal dawk ta' installazzjoni ta' pannelli fotovoltajċi u tagħmir ieħor se jiġu estiżi, filwaqt li se jiġu allokati mal-€1.5 miljun għall-iskrappjar ta' vetturi, se jkun hemm tnaqqis fuq it-taxxa ta' ċirkulazzjoni fuq ċertu muturi bejn kif ukoll tnaqqis ieħor ta' taxxa fuq dawk il-vetturi li jintużaw għal ftit ġranet biss.